Papersnake/gushiwen huggingface dataset:
送南太守之保宁
韩邦奇（明代）

燕山二月杏花开，千树万树御城隈。柳条新发夹长路，祖筵却傍黄金台。

台下独策征车去，东风日暮起飞埃。我思郭隗三叹息，他年还骑青骢来。
一丛花·溪堂玩月作
陈亮（宋代）

冰轮斜辗镜天长，江练隐寒光。危阑醉倚人如画，隔烟村、何处鸣榔？乌鹊倦栖，鱼龙惊起，星斗挂垂杨。
芦花千顷水微茫，秋色满江乡。楼台恍似游仙梦，又疑是、洛浦潇湘。风露浩然，山河影转，今古照凄凉。
孤竹城谒夷齐庙
徐正谆（清代）

滦河流水绕空城，清节祠前万古情。多少世间轩冕想，于今回首一铢轻。
秋日集海珠寺
李需光（明代）

万顷波涵碧海澄，龙宫珠放耀仙城。光浮五色琼楼出，幻化诸天贝阙擎。

宝磬漫敲春昼永，梵音长逐晚潮生。我来拂麈逢僧话，四面光风惬素情。
冉冉云 牡丹盛开，招同官小饮，赋此
卢炳（宋代）

雨洗千红又春晚。留牡丹、倚阑初绽。娇娅姹、偏赋精神君看。算费尽、工夫点染。

带露天香最清远。太真妃、院妆体段。拼对花、满把流霞频劝。怕逐东风零乱。
赵倅兼善再用前韵赋木犀
王洋（宋代）

物外家风本自奇，人间独步九秋时。
谁登月姊青霄露，折得郄诜丹桂枝。
韫玉岩扉通户牖，蕊珠花殿彻藩篱。
渊明潭共真香醉，只与黄花作便宜。
竹莲双瑞图为陆大夫赋 其一
区大相（明代）

使君亭畔竹，清操叶殊祥。双簳穿云直，同根出地长。

政成齐下凤，节劲并淩霜。旧种俱临沼，新梢合过墙。

桐川歌有斐，淇澳咏难忘。
杂咏
陆游（宋代）

松肪燎火满炉红，甖粟煎汤到手空。
试问斋居守丹灶，何如醉卧听松风？
曾点
朱熹（宋代）

春服初成丽景迟，步随流水玩晴漪。微吟缓节归来晚，一任轻风拂面吹。
句 其十六
徐似道（宋代）

天寒不知翠袖薄，日煖但觉玉烟生。
定风波·重阳
苏轼（宋代）

与客携壶上翠微，江涵秋影雁初飞，尘世难逢开口笑，年少，菊花须插满头归。
酩酊但酬佳节了，云峤，登临不用怨斜晖。古往今来谁不老，多少，牛山何必更沾衣。
达师
刘敞（宋代）

师虽支离流，于道乃全人。未尝事感豫，来者自欲亲。

时时平是事，往往动精神。纵横及万事，慷慨惊四邻。

乃知全一身，不必山野民。乃知忧当世，不必朝廷臣。

语默两有适，动静皆可循。彼哉小丈夫，孰能识吾真。
颂古五十三首
释文礼（宋代）

阶头放下劫初铃，相扑呼它马使名。
五棒打来无雪处，却言渠不是官行。
晚步溪上
吕祖谦（宋代）

疎疎屐齿印平堤，露着乌纱客未知。
别浦归舟争占岸，横林宿鸟自分枝。
开张渔父胸中趣，漏泄骚人句外悲。
会与清溪约长夏，风帘水簟答涟漪。
致仕归舟过燕子矶留题刻石
湛若水（明代）

初飞锡杖出人间，前度游人今度閒。中夏劝农曾过此，新秋窈窕题诗还。
送信讲师
陆文圭（元代）

达士脱名检，高人落林丘。体性未应殊，作用终不侔。

讲师得三昧，宗学贯九流。曾对树说法，解使石点头。

劫火焚地水，慈云护松楸。报恩心种种，阅古事悠悠。

香火三生愿，因缘再世游。文辞重柳请，衣服许韩留。

殷勤翻短褐，博雅愧前修。
谢潘端叔惠红梅
楼钥（宋代）

诗老为花空自忙，想应未识此奇芳。
青枝绿叶何须辨，桃杏安能如许香。
琵琶亭
叶桂女（宋代）

乐天当日最多情，沪滴青衫酒重倾。
明月满船无处间，不闻商衣琵琶声。
琼花
贾似道（宋代）

寂寂蕃釐观里花，伊谁封殖得名嘉。应知天下无他本，惟有扬州是尔家。

种雪春温团影密，攒冰香重压枝斜。倚阑莫问荣枯事，付与东风管物华。
【中吕】红绣鞋_怀古金字淡
张可久（元代）

怀古
金字淡桥空柳浪，翠微深门掩苔墙，两袖波光钓斜阳。孤山花已老，双井水犹香，记神仙诗句响。
西湖雨
删抹了东坡诗句，湖涂了西子妆梳，山色空濛水模糊。行云神女梦，泼墨范宽图，挂黑龙天外雨。
简吕实夫理问
挥翰墨雪车冰柱，列神仙玉珮琼琚，一舸红香占西湖。云山频管领，莺燕任追呼，别是个风月所。
饯敬亭上江西观察分题得盆桧
顾陈垿（清代）

一尺万丈势，郁此升仙姿。托根几案间，抉石出怒猊。

黛枝云盖结，铁干霜痕披。圣植既劫火，犹睹具体微。

风霆起春蛰，应有飞龙知。愿为祖生楫，送君中流时。
缘识
宋太宗（宋代）

信天缘便信天缘，那是凡夫那是仙。
勿枉用心闲过日，业随福报猛如泉。
师自作真赞 其五
释守卓（宋代）

铁牛奔入玉麟队，自古无双今一对。脱体堂堂呈似伊，有眼无口如何会。
贤者之孝二百四十首·晏子
林同（宋代）

母家令足食，父族使安生。
睦党可谓孝，能之惟晏婴。
失调名
佚名（宋代）

春光悭涩，风颠雨恶，未放晴天气。
续湖阴曲一首
王阮（宋代）

上林鸣蛙私邪官，金陵指顾成长安。
唾壶一曲玉如意，声断石城锋镝寒。
从来龙化中兴主，不似黄须阿奴武。
当时斩鞅心下事，今日扬鞭目中虏。
黄埃散漫重瞳微，雨师不洒疑人知。
梦回日转惊已午，马骑风疾那容追。
一声吉语禁门静，万国笙歌丹仗整。
山倾海动忽燃脐，地闢天开谁问鼎。
长江千里真险哉，煌煌晋业流秦淮。
江涛一洗娇妖氛息，湖阴千古琉璃碧。
谒金门
吕胜己（宋代）

歌罢奏。敛步拂开罗袖。宾扇轻摇香汗透。软香沾素手。

小立偎人良久。一寸娇波横溜。心事未言眉已皱。无端催劝酒。
西江月·醉伴三千珠履
曾觌（宋代）

醉伴三千珠履，如登十二琼楼。壶天澄爽露华秋。滟滟金波酾酒。罗扇不随恩在，佳时须要人酬。麒麟阁画为谁留。只见浮生白首。
送林学正爱梅二首
方回（元代）

早与梅花歃血盟，岁寒同社保幽贞。
八诗共识林和靖，一赋谁幽宋广平。
邂逅老夫传此本，殷勤今日送君行。
开元宰相和羹事，铁石心肠待晚成。
咏鹤 其三
陈士荣（清代）

一种清癯野性全，寒汀寂立迥翩翩。松风吹过惊秋冷，涧水听翩顾影怜。

懒甚不寻沧海梦，病馀閒对白云眠。谁教骨格长如此，却笑人间浪学仙。
诉衷情（次韵他伯纪桃花）
李弥逊（宋代）

小桃初破两三花。深浅散余霞。东君也解人意，次第到山家。

临水岸，一枝斜。照笼纱。可怜何事，苦爱施朱，减尽容华。
老病
白居易（唐代）

昼听笙歌夜醉眠，若非月下即花前。

如今老病须知分，不负春来二十年。
五月十一日早问政山房三首
方回（元代）

道士携壶酒，相迎劝瓦卮。
野葩芳杖屦，林霭润须眉。
自说夜频醉，不知朝有饥。
问曾辟谷否，擘树嚼松芝。
月
李商隐（唐代）

过水穿楼触处明，藏人带树远含清。

初生欲缺虚惆怅，未必圆时即有情。
效长吉体
刘有庆（宋代）

穷庐夜雪没驼脊，黄沙号风冰结石。
燕姬二八髻垂漆，柔荑斜抱箜篌立。
老羌踏歌歌勅勒，黄金流星酒杯窄。
红氍毹暖春云湿。缕金团衣猩血滴，
玉钗醉滑鹍弦急。角声满空霜裂骨，
十万狞君掩襟泣。
监宿同邻几赋
韩维（宋代）

浮云吐寒月，馀霰清夜气。
萧条广文直，冷冽久不寐。
所欣同心友，谈笑亦来塈。
高步南楼阴，清风散馀醉。
仰看星斗移，俯念岁时逝。
兹曹寡吏责，疏拙得所庇。
幸君数来临，共作苦吟计。
鹤冲天 题邹生巽含小像 像坐万山梅花中一童子煮茶于侧
陈维崧（清代）

寒崖绿染，石窦低于甔。极目总萧林，堆苍艳。更梅花作海，绽香萧、飘千点。

幽人巾自垫。趺坐苔阴，杳霭水明山店。

瑶翻碧滟，涧底泉澄湛。童子泼茶光，连幽簟。翠花瓷注茗，花沸乳、珠成绀。

风情何澹澹。乍展吴绫，回味略如橄榄。
送泽化士兼简云门二老
释慧空（宋代）

过了云门更好看，前头孤峻有姜山。
三关一箭收功后，南海波斯念八还。
衡茅
释文珦（宋代）

衡茅隐翠层，聊以尽残形。
得性非常道，忘言是此经。
孤标松落落，晚节竹青青。
此外非吾事，来言总不听。
寒山持经拾得手接
释师范（宋代）

自有一经，不肯受持。
却从他觅，可煞愚痴。
寄睦州朱少卿
张伯玉（宋代）

何幸乡枌托使麾，忆曾淮澨见风仪。
泉分龙岫成新酿，庙锁琼蕤换旧枝。
二水清涵潭月夜，千峰晴卷雪云时。
向来萧洒称名郡，少缓龚黄次补期。
牧
翁森（宋代）

细雨空濛烟草稠，相呼相逐过林丘。回来莫向山边去，昨夜前村虎食牛。
赵宾旸唐师善见和涌金城望次韵五首
方回（元代）

胪唱曾叨殿上传，末班遥望御炉烟。
貂蝉公不施霖雨，虮虱臣炉补漏天。
羞见稗官成野史，懒携草具问湖船。
旧街灯火元宵近，无复遨头夜市穿。
和萧参议游岳麓八绝
王炎（宋代）

萧寺相望湘水西，谈玄谁解析精微。
圣门自有超凡地，懒向林间问衲衣。
余以檄出陈机宜往西津候别余阻风不得前
曾丰（宋代）

孺子未来圮水上，远公已过虎溪头。
佳人密迩不相见，弱水瀰漫那自由。
非负酪奴辜玉友，莫诛风伯讼阳侯。
明年访戴留髡日，大白梨花烂熳酬。
和吴正传五台怀古韵 其四 黄金台
金涓（元代）

昭王有志兴宗社，厚币卑辞礼贤者。郭君一语捐千金，国士争趋骈驷马。

燕台计议皆英豪，齐人蹴踏犹儿曹。三军旗帜白日动，半空剑气青云高。

乐生既去士亦少，回首春风长芳草。火牛遂复七十城，恨满台荒天地老。
赠王香海同年
管世铭（清代）

六衔官鼓应鸡鸣，缓步清郎试履声。不及昌平陈主事，相公为赋《卖车行》。
和易岩兄芙蓉吟
王柏（宋代）

大专肫肫分四气，曜灵西征驾新霁。
人间万宝告成时，白帝畴新有良贵。
后皇嘉惠放一头，霓旌鸾毂恣晨游。
蜀锦步帐数千里，烂然一抹眼波流。
玉容沐露月梳晓，翠袖蹁跹舞微笑。
云舒霞卷竞芳穠，照水迎风为谁好。
水中木末眩骚人，拒霜宜霜名字新。
平生不识春宵暖，甘随青女嫁花神。
易岩胸中五千卷，景物驱归句中炼。
赏花不是少年心，见花依旧少年面。
石丁作主事难凭，子高那是梦仙瀛。
何如醉乡自广大，幕天席地山为屏。
诗魂醒处风光转，梅花已筑受降城。
罗浮蝶
杜诏（清代）

海南飞梦渺无涯，小洞朱明自有家。仙种固应呼凤子，香魂只合伴梅花。

别来风雨迷烟嶂，扑向樊笼泣露华。回首此身空羽化，满身狼藉葛洪砂。
沈长山山庄绝句三首
郑明选（明代）

莲花兜上草虫鸣，处处村庄白菜生。
宾雁成行如一字，寇凫作阵似风声。
桃源忆故人 碧水舟山塔顶见易实甫、于晦若诸君题名
胡薇元（清代）

青袍碧水丹山客，题遍临江幽石。细认当时行迹。

有篆书盈尺。

廿年浪把虚名掷。散落清訇崖壁。还按旗亭歌拍，入峡讴羌笛。
梅花二首 其二
吕本中（宋代）

占得先开不待春，风饕雪虐长精神。老人不是寻花看，要与尊罍洗世尘。
平溪
释绍昙（宋代）

一片寒光湛不流，古今谁解觅源头。
东西虽有地如掌，未许南泉闲牧牛。
一剪梅
夏完淳（明代）

黄鹂啼处绿阴遮。红杏枝斜。碧柳枝斜。和风和月梦魂赊。

风乱杨花。月乱梨花。

春风漂泊梦为家。花也天涯。人也天涯。花光人面绿窗纱。

红是桃花。瘦是梅花。
往卜邻驿山间四绝句 其二
湛若水（明代）

江山景物元同我，鸟哢花枝故异音。我欲题诗愁鸟讶，我诗还作越声吟。
谷口新居寄同省朋故
钱起（唐代）

种黍傍烟溪，榛芜兼沮洳。亦知生计薄，所贵隐身处。

橡栗石上村，莓苔水中路。萧然授衣日，得此还山趣。

汲井爱秋泉，结茅因古树。闲云与幽鸟，对我不能去。

寄谢鸳鹭群，狎鸥拙所慕。
过环绿窝
杨巍（明代）

诗魂何处草萋萋，环绿窝中路已迷。黄鸟不知春寂寞，夕阳犹绕树头啼。
吴江长桥
王令（宋代）

老匠铁手风运斤，一挟刃入千山髠。
明堂有在不见用，此为失地犹济人。
西巨泽江海通，狞风撼地波撑空。
当道独能支地险，更东安得与天穷。
莫比垂天绅，莫比跨地带。
渴龙枯死乾无鳞，绝海失舟踏鲸背。
秦帝东游逐仙迹，累重肉多飞未得。
三洲水隔不到山，借得紫虹千万尺。
平时尘土埋英雄，吾亦弃剑来游东。
欲观水尽朝宗海，安得身乘破浪风。
为约他年可归处，频倚栏干不思去。
季鹰范蠡不足奇，待我为名千古归。
正月八日至十二日雪不止和施仲任韵
郭印（宋代）

天雨宝花呈上瑞，不同常岁旋能乾。
痴儿诧见盐成糁，戏仆圆搓玉作团。
漏屋茅檐垂欲压，华筵酒椀正禁寒。
悬知片片非他物，落处应须子细看。
桂
李峤（唐代）

未殖银宫里，宁移玉殿幽。枝生无限月，花满自然秋。

侠客条为马，仙人叶作舟。愿君期道术，攀折可淹留。
相思引
卢祖皋（宋代）

夹岸垂杨步障深。露桥横截影沈沈。数家篱落，一晌晚凉侵。闲倚短篙停夜月，静看双翅落栖禽。久无羁思，前事忽惊心。
又和月夜理笛答晤见寄
苏颂（宋代）

闻说羌戎出塞行，征人才听泪交横。
三秋霜气先时至，万里乡心半夜惊。
子野踞床思逐弄，季长卧邬亦牵情。
阕终更想关山月，不惜新辞记旧声。
西江月　咏芙蓉四首 其二 月中芙蓉
王慎中（明代）

宝镜香奁正展，银钩帘幕初收。佳人顾影爱娇柔。

独整红妆新就。

皓魄团圞敌面，金波潋滟凝眸。三星历历挂檐头。

似惜芳期难又。
瓶簪绯桃
张明中（宋代）

谁向南园剪腻云，胆瓶微浸两枝春。
一家姊妹红装束，千种精枝粉淡匀。
只有低昂分大小，更无妍巧可俦伦。
绮窗书僻浑无耐，唤取渠侬作上宾。
群玉山
董居谊（宋代）

顷看尝入道山来，天上图书不受埃。
今日有怀群玉府，又从人世得蓬莱。
谢魏彦成知郡寄惠漂布
王庭圭（宋代）

江南渡头浣纱女，年年舟上织白苧。织成还自漂江沙，女手纤纤白于布。

水边时有钓渔人，何异淮阴漂轻絮。一饭能识韩将军，不负平生名漂母。

州西寒士衣百结，太守怜渠心甚切。为作絺衣倒接篱，炎官火伞方张设。

恨无青丝白玉鞭，醉骑白马踏江月。谁知南国任公子，留待深冬禦霜雪。
数日阴雨怀李生 其三
李彭（宋代）

燕颔应须游玉关，归来绿发看峨冠。他时烂醉红鹦鹉，更跨追风乌贺兰。
广德初銮驾出关后登高愁望二首
钱起（唐代）

长安不可望，远处边愁起。辇毂混戎夷，山河空表里。

黄云压城阙，斜照移烽垒。汉帜远成霞，胡马来如蚁。

不知涿鹿战，早晚蚩尤死。渴日候河清，沉忧催暮齿。

愁看秦川色，惨惨云景晦。乾坤暂运行，品物遗覆载。

黄尘涨戎马，紫气随龙旆。掩泣指关东，日月妖氛外。

臣心寄远水，朝海去如带。周德更休明，天衢伫开泰。
西湖图录二 其二
陈滔（明代）

闻说杭州胜颍州，平湖千顷净如秋。东坡到处留新话，西子何年忆旧游。

十里荷花迎画舫，六桥杨柳送鸣驺。摩挲老眼丹青里，惆怅天堂负白头。
和刘景文
黄庭坚（宋代）

追随城西园，残暑欲退席。
夜凉雨新休，城谯挂苍璧。
佳人携手嬉，调笑忘日夕。
刘侯本将家，今为读书客。
诗名二十年，风雅自推激。
牛铎调黄锺，薪余合琴瑟。
食无千户封，句有万人敌。
颇类邺侯家，连墙架书册。
残编汲县冢，半隶鸿都壁。
渠成亦秦利，愿公多购获。
竟须卜比邻，劳苦相饮食。
身有小丑女，已自喜翰墨。
要传未见书，遮眼差有益。
人生但安乐，券外岂吾力。
分鹿谁觉梦，亡羊路南北。
公今百寮底，雪发不胜帻。
爱公欲湔拂，顾我已头白。
青玉案·闲忙两字无多子
史浩（宋代）

闲忙两字无多子。叹举世、皆由此。逐利争名忙者事。廛中得丧，仕中宠辱，无限非和是。谁人解识闲中味。雪月烟云自能致。世态只如风过耳。三杯两盏，眼朦胧地，长向花前醉。
访罗孟弼竹园
张栻（宋代）

江梅独立荫颓墙，苔藓封枝色老苍。
手剪荆榛增叹息，眼中春意满三湘。
梁殿一殿章招饮雨花洞即事
陈恭尹（清代）

五峰处处有名区，最是君家似画图。已割山光来屋里，不妨楼外即城隅。

香垂峭壁千花细，石透盘根老树孤。两世过从今几度，快听春鸟劝提壶。
初入朝面恩恭纪 其二
韩日缵（明代）

漏转莲花紫极深，西山春霭散鸡林。御沟冻解双流玉，宫柳晴舒半吐金。

一命自天明主泽，万年捧日侍臣心。拟将肤发酬恩遇，金马于今未陆沈。
贤者之孝二百四十首·张湛
林同（宋代）

下车父母国，自重岂其轻。
谓我诈为善，何忧被此名。
金沙花
董嗣杲（宋代）

暖倚青墙揉紫绵，绛葩淡染露花鲜。
花遗颜色只如此，名借酴醾得并传。
伴直自应留故事，谩栽聊可殿春妍。
年年满架东风艳，梦断词林视草仙。
本一斋
林鸿（明代）

元始但一气，厥状含鸿濛。卑高犹未陈，至理已混融。

粤从太极犹，玄白自污隆。天泽肇履象，中正根民衷。

三皇不沿辙，五帝亦殊风。万殊虽支离，一体当贯中。

天地乃吾体，清明元在躬。寄言希颜徒，勖哉克已功。
巫山一段云 望霞峰
赵孟＊（元代）

碧水鸳鸯浴，平沙豆蔻红。云霞峰翠一重重。帆卸落花风。淡薄云笼月，霏微雨洒篷。孤舟晚泊浪声中。无处问音容。
颂古十六首 其八
释心月（宋代）

头上漫漫，脚下漫漫。拄定即易，瞥转还难。金刚宝剑逼人寒，不堕机锋句外看。
曹仁宪谨荣寿长短歌一首
辛凤翥（清代）

羡曹公端正好棫朴，作人称寿考。何福不除，宜咏天保。

杖乡日，蓬莱岛。宽兮仁兮，恰似无心大造。人知道是商山皓欤，我谓香山老。
迎飨送神歌
赵希鹄（宋代）

陶峰耸兮髻而蓝，萦二水兮秋月环。
云栋起兮郁松关，侯兮归来乐且閒。
肆维牲兮酾为醴，达馨香兮荐嘉旨。
侯不我吐兮心则喜，岁岁春秋兮受多祉。
云旗骛兮蹌蹌，玉虬驾兮飙之扬。
侯虽往兮终返故乡，欲雨则雨兮暘则暘。
偈倾一百六十九首
释智朋（宋代）

七日来复，宫添一线。
衲僧分上作么生，石笋抽条，
冰河发焰。柏山拄杖子，
放一头低，与你相见。
梦觉
刘过（宋代）

梦回斜日转花阴，时有黄鹂送好半。
高卧草庐人不识，东风啼乌独知心。
丙辰岁起
萧立之（宋代）

雪意苏寒瘴，云阴失夕阳。微官远兄弟，愁鬓入风霜。

故国梅花梦，新年竹叶觞。不眠应守岁，灯影隔邻墙。
立秋前二日喜扫公偕半千铁夫二公过访
释今邡（明代）

旅况萧条对野蒿，方袍箨弁喜相遭。井桐欲堕清秋近，麈尾閒摇绪论高。

六代楼台多感慨，三山烟雨重挥毫。从来海内知名士，一见閒僧赋兴豪。
离亭宴 新亭
吴绮（清代）

白鹭洲边系马。听得烟钟暮打。风景不殊重载酒，留得新亭闲话。

莫去望神州，那得当年王谢。

天际浦帆如画。犹带碧空斜挂。眼见几番兴废事，老泪不堪重把。

长令客心悲，听取江边日夜。
道过徐山玉吴仲退来会宿别后作寄
黎廷瑞（宋代）

扶舆蹋残照，怀人度青林。
一笑得二妙，坐看西月沉。
短烛摇古碧，华樽湛芳斟。
高歌击唾壶，琅琅出商音。
东风行空山，和以苍松吟。
飘飖洞庭乐，要渺南薰琴。
天地空阔远，岁晚谁知心。
相对成浩叹，忘言拥单衾。
东方忽已白，握别西山阴。
违离未云远，怀思一何深。
常恐蕙帐空，此乐难重寻。
丙子暮春直沽旧寓独酌忆昆甫齐年时死二载矣
徐世佐（清代）

纵饮犹三月，回头又七年。地分禅榻稳，天抱酒杯圆。

细雨罗洋墓，罡风渤海船。此生容易尽，但醉不须怜。
冬日冒雨同林习修诸子游彭峒山
张嗣垣（明代）

寒合千峰马到难，瘦藤高倚翠微间。磴拖烟树来岩屋，泉迸天花满石坛。

红日弄晴浑欲漏，白云成雨却知还。浪游彊待留诗去，自笑慵疏不耐烦。
书斋壁
陆游（宋代）

平生忧患苦萦缠，菱刺磨成芡实圜。
天下不知谁竟是，古来惟实醉差贤。
过堂未悟钟将衅，睨柱宁知璧偶全？自笑为农行没世，尚如惊雁落空弦。
赋得春莺送友人（又作贺朝诗）
刘孝孙（唐代）

流莺拂绣羽，二月上林期。待雪消金禁，衔花向玉墀。

翅掩飞燕舞，啼恼婕妤悲。料取金闺意，因君问所思。
投金濑
吴敬梓（清代）

春风花落溪水羕，贫家柴门闭水上。女儿三十无夫家，日月临流洴澼絖。

芦中穷士伍子胥，星奔乞食来村墟。壶浆岂为投金报，感激沈身鱼鳖猪。

白蜺为裳玉为佩，昌容练色烟染黛。岸草汀花无限愁，雾鬓风鬟竟安在。

人生遇合信难期，倾城颜色无人知。若教身入吴王苑，尊荣宁得让西施。
踏莎行 送新、毅两男之湘阴
周贻繁（清代）

漏点催更，鸡声促曙。匆匆行色要人去。去时知道有归时，离肠可奈难分付。

晓月钩云，残星隐雾。疏林故隔人行处。倚闾莫讶眼成痴，此心已逐长亭路。
闷坐
赵蕃（宋代）

天气欲阴还欲晴，病多愁绝两关情。
梅花已是飘零尽，底事春风恨未平。
澄虚榭待月作
弘历（清代）

朗榭临碧湖，漭沆不计里。因居岸之西，待月恒于此。

罗落迤东林，掩映金盘子。须臾升其杪，翻影漾湖水。

天水月胥虚，谁与分别是。三閒独无言，了然洞妙理。
满堂春
杨巽斋（宋代）

花发围眸昼锦如，列仙行缀在蓬壶。
千金须拚豪冢赏，一笑春风无向隅。
登砚山亭次颜鲁公联句韵谢方寅所
庞嵩（明代）

地启南山胜，春开北海樽。论乡知谊厚，缩席见温存。

兀石云黏护，磨崖字剥痕。山腰笼古树，巘侧敞晴轩。

烟火孤城隐，蚕桑旧俗敦。迎阳花欲舞，悦客鸟能言。

纳履跻云顶，攒衣坐石根。薜窗牵蔓蒂，药圃长芽荪。

河洛开畴画，麟凰见野原。逢时欣舜日，浪迹寄山门。

问奕吾生拙，焚香且细论。凭虚观太始，见水觅真源。

机息鸥邻席，烹茶鹤避烟。橐枢归造化，裘葛付寒暄。

自得山林寂，宁知朝市喧。抟鹏穷日表，瞿蝶托宵魂。

天阔眸踰迥，山幽俗避繁。荷衣随泻适，绣绂敢攀援。

虚引山涵泽，弘含地势坤。花封琴静鼓，萝径约同扪。

玉浸晶光合，屏联翠色屯。锦鬐舒泳跃，仙羽出笼樊。

凤去凌霄翥，龙来蜿地蟠。春融千里邑，风动万家村。

鸡犬鸣朝接，牛羊下夕昏。燎红人未散，举白酒频温。

何幸投簪客，金龟藉渥恩。
东湖竹枝词 其二
杨毓秀（清代）

荷衣裁作玉檠形，万点荷镫万点青。昔日秦兵今不戒，移将镫影照双星。
题中庆学庙壁二首 其一
文矩（元代）

世皇昔仗钺，汎扫开八垠。兹方迩彭濮，同气皆吾人。

祥曦洞幽闇，化雨清炎氛。哀尔穷发黔，煦以天地春。

魋卉袭冠带，鸟语同书文。迩来六十载，含哺知尊亲。

人心异禽犊，适性非难驯。吾闻古王政，不以土役民。

季世乃夸夺，畦町逾纷纷。七纵昧柔远，降女伤王尊。

吾元有至德，万古钦皇仁。
雨后闻蛙
喻良能（宋代）

雨过窗虚夜气清，草间何处乱蛙鸣。
休论公地兼私地，且听萝根呷呷声。
跋青阳尉古赋
刘克庄（宋代）

青阳少府笔如椽，袖出骚人体物篇。
往昔上林推蜀客，后来赤壁有坡仙。
自言避地侨江表，谁诵凌云向上前。
萤雪一生家万里，汉庭给札定何年。
至后承元煇见和复次韵书病中近况十首 其八
方回（元代）

邻人窥小圃，篱落倚村庄。雪屋晴窗净，山炉燄火香。

异花看又数，隙土步频量。拟筑新亭小，如山债未偿。
宫词 其三十六
王仲修（宋代）

云罗雾縠晓风凉，绣幕黄龙绕画廊。宿雨乍收烟水静，曲池万柄绿荷香。
水龙吟 用杨脩甫学士登岳阳楼韵
曹伯启（元代）

岳阳西望荆州，倚楼曾为思刘表。国亡家破，当时豪俊，鱼沉雁渺。

王霸纷更，乾坤摇荡，废兴难晓。记观山纵酒，巡檐索句，宿官舫、蓬窗小。

不畏黑风白浪，伴一点、残灯斜照。棹歌明发，天光无际，得舒晴眺。

万里驰驱，千年陈迹，数声悲啸。试閒中想像，兴来陶写，付时人笑。
与苏州守十诗以兵卫森画戟燕寝凝清香为韵 其三
周麟之（宋代）

馆娃宫院秋沈沈，采香芳径花委金。吴王旧事久寂寞，此地犹怀千古心。

黄堂高兴动樽俎，三百画桥丝管音。吴侬但识宴会乐，那知绕屋棠阴森。
渔家傲 雨窗同杜茶村即席奉赠，用范文正公韵
钱肃润（明代）

举目山河曾否异，风狂雨骤夫何意？报道卧龙眠欲起。

深泽裹，若逢三顾门毋闭。

家在隆中相近里，石头一望无归计。终夜唤天还蹋地。

浑不寐，直须信到方收泪。
白田西忆楚州使君弟
李嘉祐（唐代）

山阳郭里无潮，野水自向新桥。鱼网平铺荷叶，

鹭鸶闲步稻苗。秣陵归人惆怅，楚地连山寂寥。

却忆士龙宾阁，清琴绿竹萧萧。
和宋文渊送仲明举西归三首
郭印（宋代）

马蹄厌长道，讵忍别帝京。
梦想子规啼，花落故园春。
山驿暗孤灯，江城歇滞雨。
悠悠秦蜀间，慨然念今古。
五提干送云安春色以计还酒尊
王洋（宋代）

万里关河未说长，亡何乡是醉中乡。
客居江馆当炎热，春日云安逸色香。
沽水童奴思给酒，乞钱司业更传觞。
蓝桥不用鸳鸯语，只合壶中贮玉浆。
和李监仓
林亦之（宋代）

枉蒙龙卧篇，如睹藤萝境。十年招隐士，欲到此山顶。

坐石诵离招，掬水弄清影。无人同荷锄，长愧林下景。

昨者逢李侯，一笑便欢领。为言有明月，公事且暂屏。

骑驴学贾岛，扪虱唤王猛。双镳云外来，斜帽不须整。

夜投招提宿，听雨寒更永。论文到昌黎，说诗笑匡鼎。

闷人数日风，何时发深省。
赐道人郑隐归山
宋真宗（宋代）

尽日临流看水色，有时隐几听松声。
遍游万壑成嘉遁，偶出千峰翫治平。
偈二首 其一
释安民（宋代）

众卖华兮独卖松，青春颜色不如红。算来终不与时合，归去来兮翠霭中。
水调歌头（湖光亭落成）
叶梦得（宋代）

修眉扫遥碧，清镜走回流。堤外柳烟深浅，碧瓦起朱楼。分付平云千里，包卷骚人遗思，春色入帘钩。桃李尽无语，波影动兰舟。

念谢公，平生志，在沧洲。登临漫怀风景，佳处每难酬。却叹从来贤士，如我与公多矣，名迹竟谁留。惟有尊前醉，何必问消忧。
马周疏引俚语
佚名（唐代）

贫不学俭，富不学奢。
喜雨
陈宓（宋代）

连日旸乌不敢骄，放教清雨出层霄。
谁言六言无冰雪，丈三馀深压画桥。
鹧鸪天·冷卧空齐鼻吼雷
段成己（金朝）

冷卧空齐鼻吼雷。野禽呼我上崔嵬。幽怀毕竟凭谁写，笑口何妨对酒开。岩锁茑，径封苔。爱闲能有几人来。虚名盖世将安用，引断长绳唤不
次韵补之惜花诗
李光（宋代）

年来直欲挽韶华，柳径桃蹊便是家。綵锦幕天防横雨，红纱照夜看飞花。
记梦
俞德邻（宋代）

云封槐里黯平芜，无复鱼灯照玉凫。乐奏马惊犹奋鬣，鼎成龙去莫攀胡。

老归燕国常悲陇，梦断荥河偶得图。淳景布衣今白发，西风搔首独踟蹰。
同元使君舂陵行
杜甫（唐代）

遭乱发尽白，转衰病相婴。沈绵盗贼际，狼狈江汉行。

叹时药力薄，为客羸瘵成。吾人诗家秀，博采世上名。

粲粲元道州，前圣畏后生。观乎舂陵作，欻见俊哲情。

复览贼退篇，结也实国桢。贾谊昔流恸，匡衡常引经。

道州忧黎庶，词气浩纵横。两章对秋月，一字偕华星。

致君唐虞际，纯朴忆大庭。何时降玺书，用尔为丹青。

狱讼永衰息，岂唯偃甲兵。凄恻念诛求，薄敛近休明。

乃知正人意，不苟飞长缨。凉飙振南岳，之子宠若惊。

色阻金印大，兴含沧浪清。我多长卿病，日夕思朝廷。

肺枯渴太甚，漂泊公孙城。呼儿具纸笔，隐几临轩楹。

作诗呻吟内，墨澹字欹倾。感彼危苦词，庶几知者听。
芙蕖
王安石（宋代）

芙蕖耐夏复宜秋，一种今年便满沟。
南荡东陂无此物，但随深浅见游鯈。
咏怀三首 其二
郑思肖（宋代）

居屋虽不大，终日心闲闲。口诵圣人书，立身仁义间。

俯仰无愧怍，兹道诚为难。君子常进德，小人偷自安。
腊日步西园
张耒（宋代）

三亩寒园春欲回，浅池低树忽飘梅。
楚乡万里霜云尽，归雁行行斜日来。
怪梦十首
方回（元代）

倜傥千金尽，艰难斗酒谋。
有生谁不死，惟醉暂无愁。
彭泽先生去，周南太史留。
谁家锦步障，还坠绿珠楼。
得遇入京
刘长卿（唐代）

万里南来喜复悲，生涯何幸有归期。空庭叶散风摇落，旧邑人疏经乱离。

巴路千山秋水在，江花独树夕阳微。为君一话此中事，白首长沙知不知？
示周尉
胡寅（宋代）

官酒不可求，村酿不足酤。
似闻糟床注，滴沥真珠露。
载醪欲相过，好语亦已屡。
梅花虽零落，残雪尚可雇。
足捉笼中鸡，仍撷园中茹。
一壶便堪醉，不必更携具。
数朝风雨湿，两日已通路。
行乐贵及时，蟋蟀岁云暮。
杂题二首
司空图（唐代）

先知左袒始同行，须待龙楼羽翼成。

若使只凭三杰力，犹应汉鼎一毫轻。

鱼在枯池鸟在林，四时无奈雪霜侵。

若教激劝由真宰，亦奖青松径寸心。
卧闻嵩山钟
宋之问（唐代）

卧闻嵩山钟，振衣步蹊樾。槁叶零宿雨，新鸿叫晴月。

物改兴心换，夜凉清机发。昔事潘镇人，北岑采薇蕨。

倚岩顾我笑，谓我有仙骨。铭德在青春，徇禄去玄发。

悔往自昭洗，练形归洞窟。
阮郎归
张振（明代）

小桃初放近清明。桥边柳色青。细风吹雨满春城。

声声不住莺。

帘幕卷，纻衣轻。日高闻卖饧。相邀结伴踏莎行。萋萋草又生。
浣溪沙
贺铸（宋代）

双鹤横桥阿那边。静坊深院闭婵娟。五度花开三处见，两依然。

婵眄难禁频领□，歌云犹许小流连。破得尊前何限恨，不论钱。
次韵闻复湖上秋日六言 其八
释道潜（宋代）

人物年来衰谢，背绳追曲周容。嗟尔得时蝘蜓，故能嘲哂龟龙。
题月波楼
张伯玉（宋代）

烟波万里浮舟国，云木华亭鹤唳乡。
欲驻野王船一饷，数声风笛肯相将。
戏和文潜谢穆父松扇
黄庭坚（宋代）

猩毛束笔鱼网纸，松柎织扇清相似。
动摇怀袖风雨来，想见僧前落松子。
张侯哦诗松韵寒，六月火云蒸肉山。
持赠小君聊一笑，不须射雉彀黄间。
中候王夫人诗三首 其一
杨羲（魏晋）

八途会无宗，乘运观嚣罗。化浮尘中际，解衿有道家。

骋烟忽未倾，携真造灵阿。虚景盘琼轩，玄钧作凤歌。

适路无轨滞，神音舞云波。齐德秀玉景，何用世间多。
春帖子词·皇后阁十首
宋祁（宋代）

青郊迎淑气，华阙报芳辰。
瑞木梢梢变，珍禽哢哢新。
游玉泉
魏初（元代）

少时尝读子虚赋，爱其胸中云梦，淮湘鄂越历历生风雨。

我思古人何悠悠，遂欲大放心颜，挥斥八极鞭九州。

谁其捉我坐屋底，壮心不死庸有几。玉泉一觌凡五年，风水咫尺如千里。

孙刘爱厚有嘉招，温诗历落亦奇士。郜侯俊秀甫远来，骐骥不惭驽与齿。

借驴肩酒穿村行，云烟草树来寻盟。初盘山腰探龙窟，空明鸿洞玻瓈青。

买鱼酾酒放船入，鳌头掀舞蛟人泣。鼓楫敲舷凌浩荡，嵓崖倒影屏风湿。

君能为我倾倒双白瓶，我欲为君𢬵醉一吸复一吸。

沉竿续蔓不可测，黑绿阴深五千尺。杳然心悸身生芒，泊岸为著灵运屐。

攀缘古柏上层巅，细路蜿蜒绕䲔脊。万古风从鸟道来，夕阳天影凝空碧。

解衣小憩足力生，西南更觅丹丘迹。人生天地逆旅间，贵无等伦惟有閒。

功名既不麒麟阁，箕颖自合相追攀。折腰摧眉必不已，役役没没谁尔怜。

我知此理有定论，所遇所穷或者天。东山歌酒乃大起，夜郎醉月终其年。

古贤出处各有以，安吾见在清樽前。
上巳会诗
阮修（魏晋）

三春之季，岁惟嘉时。灵雨既零，风以散之。英华扇耀，翔鸟群嬉。

风风绿水，澹澹其波。修岸逶迤，长川相过。聊且逍遥，其乐如何。

坐此修筵，临彼素流。嘉肴既设，举爵献酬。弹筝弄琴，新声上浮。

不有七德，知者所娱。清濑瀺灂，菱葭芬敷。沈此芳钩，引彼潜鱼。

委饵芳美，君子戒诸。
昭君怨
王从叔（宋代）

门外春风几度。马上行人何处。休更卷朱帘。草连天。

立尽海棠花月。飞到荼コ香雪。莫怪梦难成。梦无凭。
山居
陈洪绶（明代）

小乱入城好，大乱入山便。在昔用斯语，于今则不然。

盗贼满山时，岂能此独全。父老为我言，此地久安眠。

万山拥其后，千山护其前。灌木万余株，清流绕其边。

曲径十余里，危石悬其巅。不惟山水好，而又有山田。

不惟山田好，又有美竹焉。有麻果如丝，有栗果如拳。

有梅匝茅屋，有兰可成阡。相见皆古人，不分愚与贤。

亦少衣冠人，岂复肯守钱。其风不凋薄，或可免颠连。

吾将携妇子，酿酒乐尧天。诸子渐长大，课读兼课佃。

斫竹学织帘，读书功不捐。无米拾橡栗，聊以续炊烟。

探奇既有梅，采药将学仙。佩此王者香，一抚《猗兰》篇。
春秋战国门。黄歇
周昙（唐代）

春申随质若王图，为主轻生大丈夫。

女子异心安足听，功成何更用阴谟。
偈
释知幻（宋代）

当初不肯住长安，现相须归泗水间。
今日又还思展化，东来海上镇狼山。
王德言枢密生日十首
曹勋（宋代）

庆源淮渎正滔滔，昆季中间誉最高。
三接固知先政地，五兵聊欲试钧陶。
过吕仙洞四首
陈造（宋代）

天人蜕迹便天飞，混迹尘凡世得知。
岁历七朝踰六百，朝朝冷眼阅行尸。
减字木兰花 春晓
钟筠（清代）

晓莺破梦。九十春光谁与共。望眼迷离。粉蝶梨花一处飞。

东风无力。小院回廊春寂寂。悄傍妆台。明镜无端引恨来。
得友人俞玉汝书云客游建业月尝能致钱十万时
赵蕃（宋代）

士有孟东野，荐乃乾退之。
五十才一尉，俸钱仍半支。
嗟予亦蹇者，白发方糟醨。
因声谢吾友，十万亦多为。
闻太母还舆喜极成歌
黄公度（宋代）

呜呼祸变稔前朝，都城千雉摧天骄。翠华北征沙漠遥，六宫万里从翚褕。

我皇龙飞守宗祧，周宣汉武见今朝。问安视膳阻夙宵，位极万乘心何聊。

大哉圣孝回天眷，万类革心非革面。天边驿骑急星电，传报騩舆涉淮甸。

小臣喜极手欲抃，朝坤一夜欢声遍。遥想千官会星弁，拜舞称觞长乐殿。
知宗即席和端字韵三首提舶退即足之予第三诗经夕方和录呈二家
王十朋（宋代）

毫秃中山砚涤端，社中诗令不容宽。难追老杜风骚手，徒费昌黎点勘丹。

搜我枯肠须鬓皓，吟公佳句齿牙寒。自惭浅陋如曹郐，季子观风定不观。
咏愁
李滂（唐代）

应缘心里难停住，化作新丝出鬓边。
挽刘中远侍郎
史尧弼（宋代）

精神曾感会，帝念老臣馀。
内阁升严直，褒章赐命书。
同时那得有，回首却成虚。
露电从渠过，吾游自物初。
送孔彦常待制赴宣城
韦骧（宋代）

宣城从古号名城，新拜除书拥旆旌。剡奏屡传求外补，偃藩暂得遂高情。

虎符南国先声重，鹢首秋江去意清。最好笳铙将压境，敬亭山色远相迎。
晚秋赠张折冲
薛业（唐代）

都尉今无事，时清但闭关。夜霜戎马瘦，秋草射堂闲。

位以穿杨得，名因折桂还。冯唐真不遇，叹息鬓毛斑。
三月三日度日际
程珌（宋代）

日望黄尖杪，今登白际巅。
千山皆委地，一臂独擎天。
送渊上人璧潭归弋阳
郑真（明代）

悟得真如不用参，法𣄢华雨落毵毵。须知有相原无相，莫问落三更后三。

杖锡多缘随觉路，袈裟宁欲换朝衫。山中猿鹤归相迓，圆壁天开月在潭。
和人放鱼
王令（宋代）

春溪水暖绿蒲沉，两两游鳞跃紫金。
必以直钓应不得，果知非命亦何心。
舟吞远海鲸鲵老，饵满平湖网罟深。
纵尔岂知吾有意，渭川人去事难寻。
题刘德夫真意亭二首
杨万里（宋代）

湖上轩窗片片开，谁家不傍读书台。
新亭自有人知处，只拣风烟好处来。
后土祠琼花
傅梦得（宋代）

朱阑遮护石为台，只说扬州地可栽。
若与八仙同日语，因何九蕊有香来。
此花堪咏奚须辩，自旧曾移不肯开。
得得无双亭上望，临祠酹酒叶为杯。
长干行
徐庸（明代）

五月南风凉，十月西风寒。自从发杨子，不见回长干。

楚尾吴头渺烟水，潇湘洞庭几千里。良人重利轻风波，黄金不多心未己。

听鹊喜，占灯花，年少未愁双鬓华。
孔明庙
苏泂（宋代）

未了功名便阖棺，荒祠零落汉衣冠。
知心惟有庭前柏，能与先生共岁寒。
奉呈虞侍讲三首 其三
倪道原（元代）

万里驱驰别帝乡，蜀江南下楚山长。宫衣满箧云霞烂，御酒分杯雨露香。

恩湛镜湖新赐水，梦随玉殿旧班行。杏花疏雨催春色，人在吴中听乐章。
再次韵实喇卜郎中春游二首 其一
张雨（元代）

杨柳三眠午未醒，杨花飞雪散星星。海中蜃气春浮岛，月下胎仙夜降庭。

尺素书来云锦织，紫鳞跃处浪纹腥。楼前政有三株树，剪断西山一半青。
熙宁丁巳蜡祭致斋玉津东园雪中与监礼莘老学士同游西园 其三
彭汝砺（宋代）

天上春风破雪回，好花万点斗先开。情知岁有元丰瑞，合得君王暇日来。
句 其一
王介（宋代）

上林春色好，携手去来兮。
竹棕
文同（宋代）

秀干扶疏彩槛新，琅玕一束净无尘。
重苞吐实黄金穗，密叶围无碧玉轮。
凌犯雪霜持劲节，遮藏烟雨长轻筠。
此名未入华林记，谁念西南寂寞春。
寒夜
陆游（宋代）

败屋颓垣对短檠，课书聊自限三更。
萧条草木寒无色，窸窣狐三出有声。
半榼浊醪求火暖，一篇疑义与儿评。
未须遽起穷愁叹，明日寻梅雪正晴。
和韩羲仲主簿古岩韵
李吕（宋代）

君不见版筑当年胥靡徒，貌象忽与帝梦符。
卧龙抱膝吟梁哺，霸主不惮三顾庐。
又不见形模苦遭妇女笑，袖手不解世俗书。
碧山幽栖载典籍，银鱼焚弃甘林居。
出处虽云兰菊异，道则一贯无二途。
要之穷通有定分，所学岂以世俗拘。
一旦风云合际会，坐令四海如唐虞。
不用山林并容尔，胸中经济常自如。
世间余子真碌碌，得失交病言嗫嚅。
生前雅志一饱足，趋时妩媚忘远图。
夫君承平相家子，典刑自与今人殊。
青春已负老成器，白日兀坐圣贤俱。
腹笥兼收线五色，准拟补衮膺时须。
豹变要是有毛质，鹏飞九万看抟扶。
古岩风月镇长好，请著斯名鑱座隅。
霅上感怀
秦观（宋代）

七年三过白苹洲，长与诸豪载酒游。
旧事欲寻无处问，雨荷风蓼不胜秋。
别和甫赴南除
王安石（宋代）

都城落日马萧萧，雨压春风暗柳条。
天际归艎那可望，只将心寄海门潮。
次韵王宪表海亭赏雪
赵抃（宋代）

开樽表海最高亭，正是纷纷雪态轻。比屋万层琼室遍，夷涂千里玉沙平。

因风起絮先春意，与月交光后夜清。共喜丰登有佳兆，结成和气在民情。
闻雁杂咏 其三 雪晴闻雁
成鹫（清代）

初日映残雪，负暄何处翁。千山尚凝素，万里见征鸿。

我欲蹈东海，好音来远风。无由生羽翼，相伴出樊笼。
次和友人岁暮旅怀十首 其五
卢龙云（明代）

风流江左地，千古尚依然。世远齐梁后，诗称鲍谢前。

微名甘负俗，健翼愧垂天。触物同怀土，登楼有仲宣。
悲歌行
陆游（宋代）

感慨常自悲，发为穷苦辞。
偪仄不少伸，梦中亦酸辛。
脂车思远道，太息令人老。
中原宋舆图，今仍传胡雏！此责在臣子，诸公其可已？谈笑复旧京，令人忆西平。
上喻史君重建霞起堂六首
陈梦建（宋代）

酒酣步出玉霄峰，此去天关隔几重。
霞佩颉顽风雨上，清都只在嘿存中。
涵江书院为陈暄太守作
柯潜（明代）

韶阳太守赋归与，重理江头宅一区。门外不教来俗客，座间只许著鸿儒。

芸香落蠹书千卷，烟翠侵窗柳数株。想见晚凉佔毕暇，行看流水浴飞凫。
贺王伯愚登第
叶寘（宋代）

先君有女尝择对，玉雪王郎真可人。
连榜舍升俱伯氏，中兴家世最名臣。
回翔璧水十年旧，踊跃龙门三月新。
从此青霄腾踏上，久和陈孺不长贫。
酒泉子（十之三）
潘阆（宋代）

长忆西湖，湖上春来无限景。吴姬个个是神仙。竞泛木兰船。

楼姬簇簇疑蓬岛。野人只合其中老。别来已是二十年。东望眼将穿。
淡水溪雨泛
卓梦华（清代）

霏霏溪水渡，舟子呼相于。碎滴桃腮腻，痕添柳眼舒。

浮桥知有岸，舞树欲留裾。鼓棹萍分手，开窗鸟觑余。

客将诗度雨，田有叟孤锄。花坞苍茫里，白云处士庐。
鞭马图
袁桷（元代）

生驹万里意，所向知无前。圉人忌其德，未试先加鞭。

要令俯首驯，使我尝相怜。伯乐死已久，此道不复传。

驾车困泥途，伏枥老岁年。所用非所养，谁能别蚩妍？

画师逐时好，谓尔诚当然。披图重叹嗟，我意何由宣。
和刘后村梅花百咏
方蒙仲（宋代）

温柔乡苦不胜衣，端正楼嫌微有肌。
安得花神供步辇，不肥不瘦美兼之。
熊得自古英之近江舟子哗然此异徵也为之留
敖陶孙（宋代）

来黝者谁，佥曰熊与。
涉江乱流，实始逆予。
天畀敢违，俯取以荐。
维古英神。谓予汝眩。
有男不梦，有妃莫当。
居然两目，祝书若盲。
甚者痔下，取怒河伯。
医者色难，请谋诸药。
熊兮主方，我有玄囊。
清汝决眦，扞汝浊肠。
有如不信，剖肝自明。
宁我一死，以与众生。
拜神之休，率曹披啖。
尔爱其蹯，我爱其胆。
满庭芳（代乡老众宾劝乡大夫）
史浩（宋代）

复拥旌麾，重歌襦衤夸，满城长自春容。搢绅耆旧，欢溢笑谈中。尽道邦君恺悌，逍遥遂、湖海遐踪。今朝会，公真乐善，屈意与人同。

恩勤，东道主，挥金汉傅，怀绶朱公。引群仙环拱，欲寿吾翁。春瓮初澄盎绿，春衫更、轻染香红。持杯愿，归登绛阙，花萼醉春风。
自曲靖回至杨林观田家刈穫有成
童轩（明代）

輶车至杨林，秋日正卓午。时维九月候，䆉稏满滇土。

田家急收穫，处处筑场圃。瓯窭亦满沟，牛载更儿负。

筋力诚乃疲，腰背若伛偻。所愿在有秋，不复辞此苦。

宁知输官仓，所得遗几许。贫家计口食，岁暮复贷举。

因思井田制，百亩什一取。是时人足食，狼戾厌禾稌。

呼醪击肥鲜，含哺醉起舞。此乐不复见，使我热衷腑。

所冀良有司，善政去苛虎。捍吏不打门，疮孔或少补。

作诗告民牧，殷勤为摩抚。
题宝盖岩寺
张士逊（宋代）

身为冠冕留，心是云泉客。
每到云泉中，便擬忘归迹。
况兹宝盖岩，天造清凉宅。
税车官道边，谁知愿言适。
次韵张太博见贻
魏了翁（宋代）

门前车马尘滔滔，试问有谁閒似我。
夜灯照出千古心，晓窗掣破重玄锁。
兵乱后杂诗
吕本中（宋代）

晚逢戎马际，处处聚兵时。
后死翻为累，偷生未有期。
积忧全少睡，经劫抱长饥。
欲逐范仔辈，同盟起义师。
策杖寻隐士
王绩（唐代）

策杖寻隐士，行行路渐赊。石梁横涧断，土室映山斜。

孝然纵有舍，威辇遂无家。置酒烧枯叶，披书坐落花。

新垂滋水钓，旧结茂陵罝.岁岁长如此，方知轻世华。
观书有感·其二
朱熹（宋代）

昨夜江边春水生，蒙冲巨舰一毛轻。(蒙冲 一作：艨艟)
向来枉费推移力，此日中流自在行。
寄大觉禅师
韩维（宋代）

闻住金山最上方，江云飘槛海风凉。
何时乞得东南守，重拂尘衣入道场。
清平乐·画堂晨起
李白(一说袁绹)（唐代）

画堂晨起，来报雪花坠。高卷帘栊看佳瑞，皓色远迷庭砌。
盛气光引炉烟，素草寒生玉佩。应是天仙狂醉，乱把白云揉碎。
幽居三咏 其一 脩竹
王十朋（宋代）

我得家传好此君，剩栽干挺拂青云。尘埃不扫自然去，风月有馀谁可分。

万箨苍龙春后见，满轩鸣玉夜深闻。时时助我毫端兴，宜与江山共策勋。
登铁瓮城
胡致隆（宋代）

雉堞巍然岁月长，古今知阅几兴亡。吴王殿里笙歌罢，炀帝城兴草木荒。

万里烟霞归洞急，一川风月渡江忙。
奉和袭美登初阳楼寄怀北平郎中
陆龟蒙（唐代）

远窗浮槛亦成年，几伴杨公白昼筵。日暖烟花曾扑地，

气浮星象却归天。闲将水石侵军垒，醉引笙歌上钓船。

无限恩波犹在目，东风吹起细漪涟。
久雨阻西郊之游
黄公度（宋代）

忽忽春将半，冥冥雨未休。
过从喧屐齿，追赏负觥筹。
诗句那排闷，莺声巧唤愁。
晴郊饶胜概，何日许同游。
夔州竹枝歌九首
范成大（宋代）

白帝庙前无旧城，荒山野草古今情。
只余峡口一堆石，恰似人心未肯平。
自和幽居四咏 其一
邵宝（明代）

晚晴无物不含晖，此树天将悦我非。一碧故涵秋水净，半黄初着晓霜微。

吟随望远长凭几，情忆阴多坐解衣。莫道寂寥谁与共，天风时引白云归。
东阳郭希吕吕子益送酒
陆游（宋代）

山崦寻香得早梅，园丁又报水仙开。
独醒坐看儿孙醉，虚负东阳酒担来。
漫兴 其五
张修府（清代）

判牍排衙亦偶然，苦吟声里突无烟。蛮州官况高寒甚，入定禅僧辟谷仙。
寄契盈上人
许浑（唐代）

何处是西林，疏钟复远砧。雁来秋水阔，鸦尽夕阳沉。

婚嫁乖前志，功名异夙心。汤师不可问，江上碧云深。
句
李谘（宋代）

空令抱恨归黄壤，不见崇山谪去时。
庚子荐饥
戴复古（宋代）

饿走抛家舍，从横死路岐。
有天有雨粟，无地可埋尸。
劫数惨如此，吾曹忍见之。
官司行赈卹，不过是文移。
武夷有感十一首
白玉蟾（宋代）

几尺雪藏山径暮，一枝梅簇洞门春。
溪头昨夜冰寒绿，风捲彤云发晓嗔。
晚春客愁五绝
方回（元代）

想归归未得，悔醉醉还频。
不料湓江上，题诗送晚春。
答吴三桂
谢四新（明代）

李陵心事久风尘，三十年来讵卧薪。
复楚未能先覆楚，帝秦何必又亡秦。
丹心早为红颜改，青史难宽白发人。
永夜角声应不寐，那堪思子不思亲。
读蒋安颐先生传因纪此歌
徐金楷（清代）

鲸室珠，荆门玉，含辉韫璞全高躅。雄才屹嵂兮气拔俗，清声兰蕙兮词飞瀑。

遭时不造兮怀纶縠，力葵茹藿天伦笃。有峰千仞兮溪数曲，风雨檀桥恣讲读。

兴朝布化兮升遗伏，苍生霖雨东山卜，长揖故人无我辱。

锦函香，奇文绿，陶情铅椠抚松菊。养天德者九十秋，订鸿编兮三百轴。

嗟罹祝融之虐兮，徒见炉飞而焰逐。螭游兮，真神烛，鉴亡兮，惨万斛。

肖潜光兮谥安颐，为报后昆之式谷。
南苑绝句 其九
潘祖荫（清代）

扈从羽葆尽仙官，衣染鹅黄羽翠鸾。五彩云霞朝日捧，十行诏下万人欢。
读秦纪
林景熙（宋代）

琅邪台上晚云平，虎视眈眈隘八纮。万里不知人半死，三山空觅草长生。

兆来鬼璧沙丘近，威动神鞭海石惊。书外有书焚不尽，一编圯上汉功名。
两同心·巍巍剑外
杜安世（宋代）

巍巍剑外，寒霜覆林枝。望衰柳、尚色依依。暮天静、雁阵高飞。入碧云际。江山秋色，遣客心悲。
蜀道巇崄行迟。瞻京都迢递。听巴峡、数声猿啼。惟独个、未有归计。谩空怅望，每每无言，独对斜晖。
次韵赵当可
王灼（宋代）

元礼门墙岂敢疏，拟题刺字拂尘裾。
颓颜此去歌无奈，闻道从来恨不如。
食蛤未妨期汗漫，堆芦或可作蘧蒢。
西园飞盖成何事，要见枕中鸿宝书。
药壶山寺步师远上人韵
方凤（宋代）

旭日耀禅林，瞳瞳晃虚室。
观心得无为。颇觉诗思逸。
得句祈疾书，振衣陡焉失。
持此证空空，一笑堕不律。
偈颂一百二十三首 其六十
释祖钦（宋代）

不冷不热炉鞴，半真半假金鍮。铸作瓶盘钗钏，却成品字柴头。
用钟伴读清明节灯下书怀韵 其三
唐文凤（明代）

乡心归有日，愁思浩无涯。寒食家家雨，清明处处花。

细书裁短劄，老泪滴悲笳。望远孤飞鹜，天边伴落霞。
辛卯元日梦中作
欧大任（明代）

元会衣冠岁又逢，梦回犹听景阳钟。彤楼日影三千丈，紫禁烟阳一万重。

谒者催班趋北阙，词臣握管颂东封。西都汉道今方盛，尚有辞荣邴曼容。
程文简公挽词 其三
楼钥（宋代）

设卦探羲画，随山究禹谟。仰天真见象，画地可成图。

健笔凌前辈，残膏浃万夫。登门嗟最晚，犹得觇宏摹。
行香子
刘絮窗（清代）

柳色才匀。草色方新。怪东风、酿就离情。弦鸣玉轸，酒泛金樽。

奈不销愁，不销恨，只销魂。

极目行云。是处伤神。看斜阳、又近黄昏。桃花片片，杜宇声声。

正欲归春，欲归鸟，未归人。
谢安
王安石（宋代）

谢公才业自超群，误长清谈助世纷。秦晋区区等亡国，可能王衍胜商君。
南康值雨
杨时（宋代）

平沙涨雪清江濆，水花照日红生鳞。
轩然五老出城表，雕玉万仞窥长身。
云巾星弁覆华顶，飞泉漱瀑垂天绅。
平生未识庐山面，碧巘横云望中见。
江头一夜雨衔天，奔浪号风作悲健。
朝来淤泥没牛马，咫尺坐论千里远。
芒鞋拄杖挂尘屋，神马尻轮欻飞转。
卧龙庵前碧眼翁，日饮山渌餐溪松。
神融气合八荒外，此心炯炯宜先通。
未须勒移却俗驾，会应一洗尘寰空。
寄言归侍壶丘子，他日来游当御风。
樱桃
谢希孟（宋代）

谷雨樱桃落，薰风柳带斜。舜弦新曲在，休唱后庭花。
樵风庙
韩性（元代）

朝南暮北樵风径，遗庙千年尚乞灵。山瘦不知如许事，闭门新注相牛经。
次韵参寥访和靖先生故居
邹浩（宋代）

湖边高节与谁邻，落落寒松往往皴。就使衡门已尘土，不妨千古自阳春。
登鹅湖妙峰亭次韵
刘子翚（宋代）

偶向妙峰亭上望，一襟寒色近春分。
晴风吹放天全露，吹尽江南江北云。
陶司户画像
释居简（宋代）

宅尘滓拔千丈之俗，倚梅竹托三友之交。稠人广座则惟静惟默，凉天佳月则或推或敲。

问津荣途，姑欲行志。于志得时，反求诸己。
隆之生女赋赠二首 其二
陈吾德（明代）

喜来辄复醉霞觞，羡尔明珠掌上光。庭内封胡多玉树，不知人世有王郎。
挈家登朝元阁晚由东山北下自石瓮过朝元山路并斯飞亭皆当日亲为开置今复经从因留拙句
李梃（宋代）

一别骊山岁已深，林花依旧绣苍岑。归寻当日新开路，隐约苔痕下翠阴。
横波亭
元好问（金朝）

为青口帅赋

孤亭突兀插飞流，气压元龙百尺楼。
万里风涛接瀛海，千年豪杰壮山丘。
疏星澹月鱼龙夜，老木清霜鸿雁秋。
倚剑长歌一杯酒，浮云西北是神州。
悼潘义荣母
郑刚中（宋代）

去年两桨泛清深，正是随雏出凤林。
彩仗浑如天上去，寿光俄向斗边沈。
金花象轴恩虽在，云陇山原痛可任。
我亦堂前飞鹤起，强成哀挽倍伤心。
和叶仲洽喜雨
陈文蔚（宋代）

一旱不问下与高，风吹日炙同煎熬。
悲鸣鸿雁不饮啄，向人终日声嗷嗷。
千里赤地天不管，毫发微功矜桔槔。
乘除自古有成说，霖潦一春多发泄。
渴苗欲死俟沾溉，至此翻令成泽竭。
不眠耿耿抱幽恨，离毕中宵起占月。
仰天浩叹如何理，引手欲挽天河水。
鹅湖作镇县东隅，山巅忽有云峰起。
朝隮何事故要日泽已均，泼墨千山云不断。
骚人赋诗喜欲狂，自写长牋几脱腕。
东西倒悬今少解，欢情随雨亦滂沛。
祗愁西北望云霓，腥膻久矣为民害。
请看麟史书伐邢，一日兴师当问罪。
诗成聊写闵雨志，亩亩拳拳有深爱。
闻雨凉意可掬
韩淲（宋代）

秋声连夜起，雨过雨来时。睡觉风生屋，凉知水到池。

交游稀自好，出入懒方宜。只被章泉误，书题又寄诗。
壬申岁承命之任淦阳再过庐山国学感旧寄刘钧明府
李中（五代）

三十年前共苦辛，囊萤曾寄此烟岑。读书灯暗嫌云重，

搜句石平怜藓深。各历宦途悲聚散，几看时辈或浮沈。

再来物景还依旧，风冷松高猿狖吟。
次韵昌甫寒食 其三
韩淲（宋代）

寒食同为异乡客，欲寻杯酒话花时。岂无它可倾三盏，那有閒能把一枝。

衮衮市朝徒势隔，荒荒湖海付心知。牡丹天气金笺在，华发居头且送诗。
阮郎归
汤传楹（明代）

玉台晓镜试轻凉，薄施秋水妆。空庭对影怯昏黄，微风吹雾裳。

佩洛浦，髻巫阳，凭阑问海棠。夜深多露倚谁旁，折来伴绮窗。
驾部郑郎中三十八丈尹贰东周荣加金紫谷以末派…因贺送
郑谷（唐代）

香浮玉陛晓辞天，袍拂蒲茸称少年。郎署转曹虽久次，

京河亚尹是优贤。纵游云水无公事，贵买琴书有俸钱。

今日龙门看松雪，探春明日向平泉。
次韵林别驾
释居简（宋代）

官分长贰荣，乐事胜专城。避俗如僧定，寻仙结伴行。

吟疆宽处拓，醉玉醒时倾。拟叶埙篪响，邯郸步不成。
凤皇台
倪垕（宋代）

凤皇凰皇几千载，凤皇已去台空在。
应多燕雀语画梁，瞥见蛟龙起沧海。
二十年前曾来游，野田白鹭涵清秋。
今夕何夕领宾客，饭盂有饭思貔貅。
六朝故国金陵道，柳外闲愁杖谁扫。
掀髯一笑问西风，未必江山知我老。
蓼花红
弘历（清代）

蓼花红，芦花白，绯桃雪梨无颜色。草木芳荣各有时，韶华一去不复追。

君不见大禹惜阴争一寸，吁嗟老大将何为。
水调歌头
张元干（宋代）

今夕定何夕，秋水满东瓯。悲凉怀抱，何事还倍去年愁。万里碧空如洗，寒浸十分明月，帘卷玉波流。非是经年别，一岁两中秋。

坐中庭，风露下，冷飕飕。素娥无语相对，尊酒且迟留。琴罢不堪幽怨，遥想三山影外，人倚夜深楼。矫首望霄汉，云海路悠悠。
别饰道二十弟
晃冲之（宋代）

飘零南北一衰门，知是澶渊五世孙。
嗟我独无兄弟在，怜君尚有典刑存。
老身素苦贫常瘦，病目仍缘哭转昏。
它日汝归驰驷马，访吾肯过浣花村。
次韵王得之游福源观
王安中（宋代）

维南国禋祀，崇丘五云鲜。路转楼居出，林深步虚传。

辎軿上真楼，鬟髻太古仙。绿章下秘祝，宝此一掬泉。

至今争晨门，奁香走填然。帝子留绣盖，宫嫱掷金钱。

吾宗初意行，跂马税芝田。醒心影娥池，了了壶中天。

呼儿话西游，乃未得汝年。先生笔扛鼎，小友语更妍。

斯文到真处，栀蜡漫贾鞭。赓酬就俄顷，惊绝图书渊。

觅句念宗武，爱奇容子迁。游山本庭户，可但巢其巅。

眼中摛文地，坐待步武连。幽寻赋异日，端为续胶弦。
邻峰
戴表元（宋代）

霜严火炬青，月澹两峰白。
堂堂夜行谁，邻峰贩醝客。
贩醝事且夜，归农收又薄。
技击羽鞭挝，鲜肥愤烹炙。
外虽刑宪拘，内实饥困迫。
鹿穷有狂奔，虎毙犹恐掷。
如何陇上豪，坐作沟中瘠。
世无卓鲁化，名在跖跃籍。
感叹重徊徨，羁危转惊赤。
题义门胡氏华林书院
宋湜（宋代）

纷纷游客豫章回，俱道华林就学来。
门第昔年旌阙耸，主人长学讲筵开。
化行乡党浑无颂，教得儿孙尽有才。
好是诸生游息处，四时花木绕书台。
忆王孙
汪元量（宋代）

修行谁会把心降。赤凤驱将饮碧江。调引婴娇笑舞双。剔银缸。物物头头现晓窗。
试笔柬赵德麟二绝 其一
李之仪（宋代）

河朔初辞爨析骸，都城还许谢烦埃。日长穷巷春归后，万绿阴阴锁吹台。
石鼓诗
佚名（先秦）

田车孔安。
鋚勒駻駻。

六师既简。
左骖旛旛。

右骖騝騝。
我以隮于原。

我戎止陆。
宫车其写。

秀弓时射。
麋豕孔庶。

麀鹿雉兔。
其原有迪。

其戎奔奔。
大车出洛。

亚兽白泽。
我执而勿射。

多庶(左走右乐)(左走右乐)。
君子迺乐。
送邹尊师归洞庭
杨夔（唐代）

众岛在波心，曾居旧隐林。近闻飞檄急，转忆卧云深。

卖药唯供酒，归舟只载琴。遥知明月夜，坐石自开襟。
送荣子扬斋郎
朱长文（宋代）

茹蔬酌水度清晨，自是浮生洁静身。
好事频过三径晚，爱闲惜别五湖春。
品泉暗识南零味，鉴茗多藏北苑真。
且著青袍居膝下，少年未羡折腰人。
咏古树
佚名（宋代）

四围乔木尽儿孙，曾见吴宫几度春。
若使当年成大厦，也应随例作灰尘。
华览崇文大夫唱
应贞（魏晋）

阴阳运潜，玄风扇厉。鹰隼腾扬，□狸搏噬。
雪中见梅花
柯潜（明代）

溪桥倚棹雪晴时，一树寒梅玉满枝。我道梅花开太早，梅花却笑我归迟。
和正仲月季花
舒岳祥（宋代）

风流天下真难似，惜赂篱边砌下栽。
依旧风情三月在，斩新花叶四时开。
莫嫌绿刺伤人手，自有妍姿劝客杯。
不拟折来轻落去，坐看颜色总尘埃。
墨竹三首 其二
庞铸（金朝）

瀰川急雨暗秋空，无限琅玕澹墨中。剑甲摐摐军十万，欲将貔虎战斜风。
陇头水
唐寅（明代）

陇水分四注，陇树杂云烟。
磨刀共敛甲，饮马并投钱。
朔地风初合，交河冰复坚。
寒噤不能语，乌孙掠酒泉。
春日杂书八首
张耒（宋代）

年长心益衰，读书常苦忘。
当其欲谈说，散坠挽不上。
诗书非真欲，尽记未足尚。
但憎心辜眼，不为谨守藏。
书多墨入腹，无乃与饭妨。
何如粲然白，广作酒肉盎。
读张杨园先生补农书作 其三
朱琰（清代）

或曰古四民，最苦农在野。佃种食余粒，年丰亦患寡。

被体无完衣，充肠只菜把。商贾操奇赢，鲜衣而怒马。

往来杂冠裳，气习同纨裤。何必去市阛，辛勤向里社。

嗟哉岂其然，光华石中火。大抵起耕农，其厚业难堕。

试看古田家，吾乡旧风雅。毋吟估客乐，遂谓富人哿。
寄海州副使田舍人
王禹偁（宋代）

系即匏瓜转即蓬，可怜踪迹与君同。
眼前有酒长须醉，身外除诗尽是空。
闲采紫芝饥可疗，欲浮沧海道应穷。
声名官职相磨折，休忆西垣药树红。
赠岛云禅师
昙域（五代）

远庵枯叶满，群鹿亦相随。顶骨生新发，庭松长旧枝。

禅高太白月，行出祖师碑。乱后潜来此，南人总不知。
过吴江
徐侨（宋代）

北风猎猎送吾船，夜过吴江炯不眠。
月色微明天覆水，倚看银浪欲无边。
柬冯载赓时新纳宠
李之世（明代）

家园宴方洽，知不到山房。积翠如凝黛，添红为洗妆。

芳心传豆蔻，皓齿发槟榔。若问閒功课，眉尖较短长。
句
陈亚（宋代）

浪平山接影，山尽树回根。
空谷
释了演（宋代）

谷空空谷谷空空，空谷全超万象中。
流水落花浑不见，清风明月却相容。
沁园春（赋静斋叔溪堂）
李曾伯（宋代）

我爱临川，簪绂丛林，有宅一区。记谢墩名字，百年犹在，平泉孙记，三世重居。皂盖新营，青毡旧识，此复古春秋宜大书。奇哉事，信当时种记，下到工夫。

笑渠。驷马门闾。是几往过之凡几墟。喜尚存遗爱，甘棠在在，无穷生意，茂草如如。载酒寻盟，论诗结社，想田可秫兮园可蔬。应须念，古鄇亭乔木，无恙还无。
丹井陈子白母挽词二首 其二
林亦之（宋代）

嫁娶比邻近，门庭古木幽。藁砧旧相好，兰玉久从游。

双鹤来何处，孤鸾不到头。通家丘嫂行，愁涕白云浮。
宿耕舍
方岳（宋代）

题诗藓壁墨花新，俯仰之间迹已陈。
检点不同今老大，受持只是旧清贫。
蓬蔂笠渍班班雨，荷叶衫枯蔌蔌尘。
枉废春锄成底事，重来惭见耦耕人。
张公超谷中石
李德裕（唐代）

鼓箧依绿槐，横经起秋雾。有时连岳客，尚办弦歌处。

自予去幽谷，谁人袭芳杜。空留古苔石，对我岩中树。
裴侍郎湘川回，以青竹筒相遗，因而赠之
钱起（唐代）

楚竹青玉润，从来湘水阴。缄书取直节，君子知虚心。

入用随宪简，积文不受金。体将丹凤直，色映秋霜深。

宁肯假伶伦，谬为龙凤吟。唯将翰院客，昔秘瑶华音。

长跪捧嘉贶，岁寒惭所钦。
望远行·碧砌花光照眼明
李璟（五代）

碧砌花光照眼明，朱扉长日镇长扃。余寒欲去梦难成，炉香烟冷自亭亭。
辽阳月，秣陵砧，不传消息但传情。黄金台下忽然惊，征人归日二毛生。
柑子堂
陶弼（宋代）

子厚才名甲有唐，话官分得荔支乡。
罗池水尽黄柑花，独有空碑在画堂。
同陈叔和过知微斋中听雨
李之世（明代）

云光与草色，清影碧参差。夜榻留灯处，閒窗听雨时。

炉香飘茗盏，瓶露醒花枝。忽作沈沈溜，馀流迸入池。
清平乐·夜饮友人别馆，听年少弹三弦。
陈维崧（清代）

帘前雨罢，一阵凄凉话。
城上老乌啼哑哑，街鼓已经三打。
漫劳醉墨纱笼，且娱别馆歌钟。
怪底烛花怒裂，小楼吼起霜风。
送姜和父
谢逸（宋代）

掠眼年光洒飞雹，三载从游只如昨。似闻买船修水来，俄见呼童理归橐。

酸寒自是临川尉，况值凶年群盗作。干戈陌上玩经史，金鼓声中挹杯杓。

上官喑呜百吏怖，人皆唯唯君谔谔。此行作邑乱山中，安得校书天禄阁。

归谒黄龙老比邱，乞取囊中万金药。吾体溃闷假双井，信信致之亦不恶。
岁宴 其一
吕南公（宋代）

岁宴仍迁徙，萧然背客堂。听鸡吹宿火，骑马踏晨霜。

世味宁皆恶，吾生有底忙。奴僮亦相笑，归计只他乡。
金错刀·余归路
叶李（宋代）

余归路，君来路，天理昭昭胡不悟。公田关子竟何如？子细思量真自误。
雷州户，崖州户，人生会有相逢处。客中邂逅乏蒸羊，聊增一篇长短句。
无题二首
庞谦孺（宋代）

可惜花无主，分明枉过春。
谁怜桃李艳，却属路行人。
春申君祠
张继（唐代）

春申祠宇空山里，古柏阴阴石泉水。日暮江南无主人，

弥令过客思公子。萧条寒景傍山村，寂寞谁知楚相尊。

当时珠履三千客，赵使怀惭不敢言。
浪淘沙·水饭恶冤家
佚名（宋代）

水饭恶冤家。些小姜瓜。尊前正欲饮流霞。却被伊来刚打住，好闷人那。不免着匙爬。一似吞沙。主人若也要人夸。莫惜更搀三五盏，锦上添花。
访虞山赵次侯博士小园赋赠
秦缃业（清代）

青山依旧属君家，十载重来感鬓华。独叹婆娑百年树，空开烂漫满园花。

狂来欲尽酒千斛，乱后犹存书五车。人事干戈还未定，可容耕钓作生涯。
东渭桥晚眺
李频（唐代）

秦地有吴洲，千樯渭曲头。人当返照立，水彻故乡流。

落第春难过，穷途日易愁。谁知桥上思，万里在江楼。
寒食日重游李氏园亭有怀
韩偓（唐代）

往年同在鸾桥上，见倚朱阑咏柳绵。
今日独来香径里，更无人柳有苔钱。
伤心阔别三千里，屈指思量四五年。
料得他乡遇佳节，亦应怀抱暗凄然。
三高祠
袁聘儒（宋代）

功成但可将身去，逃难安贫适所遭。
三子有灵应共笑，一时何意故为高。
早朝
韦元旦（唐代）

震维芳月季，宸极众星尊。珮玉朝三陛，鸣珂度九门。

挈壶分早漏，伏槛耀初暾。北倚苍龙阙，西临紫凤垣。

词庭草欲奏，温室树无言。鳞翰空为忝，长怀圣主恩。
摩尼寒夜拥炉有怀冯定水
杨慎（明代）

行炉特赠远行人，处处温柔乡里身。寒夕赖君生煖热，炭星红喷雪楼春。
春暮游小园
王淇（宋代）

一从梅粉褪残妆，涂抹新红上海棠。
开到荼蘼花事了，丝丝天棘出莓墙。
东津净行院
李新（宋代）

老於春事无交涉，退作淘金榻底沙。
蚕到两眠方健叶，柳成三倒却飞花。
小桃涨浪堤痕润，绿麦翻风燕羽斜。
不得毫釐稽古力，起人松竹问谁家。
杂曲歌辞 水调 入破第六彻
不详（唐代）

闺烛无人影，罗屏有梦魂。近来音耗绝，终日望君门。
仪贤堂监策秀才联句诗
到溉（南北朝）

雄州试异等，提庭乃专对。顾学类括羽，奇文若锦缋。

滋兰成秀类，照车光赤琲。摄官恶簪带，疲疴谢名辈。

乙奏饮馀列，甲科光往载。深奇无绝踪，孙董有遗概。

春风涵宛转，迟光乍明昧。列秀总中筵，群才盛皇代。

如纶疾影响，裁蒲启蒙昧。雕龙既已彰，青紫行当佩。

裒然既玉响，高粲亦兰綷。广川良易追，淄水非难配。

贡士光相门，搜贤尽幽塞。善说理无穷，借书心靡诲。

来彦各东西，翼亮更出内。康哉信在今，伊余事耕耒。
赋得秋夜长送方叔高二首 其二
傅若金（元代）

秋月皎皎夜何长，念君客游思故乡。当垆美人惜年芳，长夜起故歌清商。

歌清商，送急管。为君酌美酒，请君勿辞满。夜长迢迢漏未终，离思比之何时断。

离思长，夜犹短。